[pic] | EUROOPA ÜHENDUSTE KOMISJON |

Brüssel 30.5.2006

KOM(2006) 267 lõplik

Ettepanek:

NÕUKOGU OTSUS

millega muudetakse otsust 2003/631/EÜ Libeeriat käsitlevate, eriti pakilisel juhul AKV-EÜ partnerluslepingu artikli 96 kohaselt võetavate meetmete kohta

(komisjoni esitatud)

SELETUSKIRI

Euroopa Liidu suhteid Libeeriaga on alates 25. märtsist 2002 reguleeritud AKV-EÜ partnerluslepingu artiklitega 96 ja 97. Nõukogu 25. märtsi 2002. aasta otsuses 2002/274/EÜ[1] on sätestatud asjakohaste meetmete võtmine vastavalt AKV-EÜ partnerluslepingu artiklitele 96 ja 97.

Pärast üldise rahukokkuleppe alla kirjutamist 2003. aastal Accras moodustati üleminekuvalitsus, kelle ülesandeks oli ette valmistada riigi ümberkujundamine ning presidendi- ja parlamendivalimised. Demokraatia, õigusriigi ja hea valitsemistava põhimõtete rikkumise tõttu võttis nõukogu 25. augustil 2003 vastu otsuse 2003/631/EÜ,[2] millega pikendati asjakohaste meetmete kehtivusaega kuni 31. detsembrini 2004. Ebapiisavat poliitilist arengut arvesse võttes otsustas nõukogu 22. detsembri 2004. aasta otsusega 2005/16/EÜ[3] pikendada kõnealuste meetmete kehtivusaega kuni 30. juunini 2006.

Komisjoni ja eesistujariigi ühiselt juhitud Euroopa Liidu hindamismissioon käis 24. ja 25. aprillil 2006 enne asjakohaste meetmete kehtivusaja lõppemist olukorda analüüsimas.

Hindamismissioon jõudis järeldusele, et Libeeria valitsuse tegevus on olnud tulemustevaene. See on siiski seletatav siiski vahendite puuduse ja praeguse valitsuse hiljutise ametisse astumisega. Lisaks sellele märgiti mõningaid edusamme, mis annavad põhjust arvata, et Libeeria on asunud olukorda parandama: valitsus osaleb aktiivselt GEMAPi (rahvusvahelise üldsuse algatatud korruptsioonivastane kava) rakendamises, 2005. aasta oktoobris viidi läbi vabad, õiglased ja demokraatlikud valimised, taastatakse sõnavabadust. Tundub ka, et Libeeria valitsus teeb sihikindlat tööd hea valitsemistava, inimõiguste austamise ja õigusriigi nimel. Samas sõltub selle ettevõtmise edu Libeeria nõrga majandusliku olukorra tõttu ikka veel rahvusvahelise üldsuse toetusest.

Võttes arvesse Libeeria valitsuse väljendatud kavatsust Libeeria sotsiaalne, majanduslik ja poliitiline ümberkujundamine lõpule viia, tuleks kõiki sellesuunalisi meetmeid toetada ja julgustada. Seetõttu tuleks nõukogu otsusega 2003/631/EÜ vastu võetud ja nõukogu otsusega 2005/16/EÜ muudetud asjakohased meetmed tühistada. Olukorra jälgimiseks võib algatada AKV-EÜ partnerluslepingu artiklile 8 vastava struktureeritud ja tugevdatud poliitilise dialoogi.

Komisjon teeb seetõttu nõukogule ettepaneku vastu võtta käesolevale seletuskirjale lisatud otsus.

Ettepanek:

NÕUKOGU OTSUS

millega muudetakse otsust 2003/631/EÜ Libeeriat käsitlevate, eriti pakilisel juhul AKV-EÜ partnerluslepingu artikli 96 kohaselt võetavate meetmete kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,

võttes arvesse Cotonous 23. juunil 2000 allakirjutatud AKV-EÜ partnerluslepingut[4] ja Luxembourgis 25. juunil 2005 allakirjutatud muudetud lepingut[5] (edaspidi „AKV-EÜ partnerlusleping“),

võttes arvesse nõukogus kokku tulnud liikmesriikide valitsuste esindajate sõlmitud AKV-EÜ partnerluslepingu rakendamiseks võetavaid meetmeid ja järgitavaid menetlusi[6] käsitlevat sisekokkulepet, eriti selle artiklit 3,

võttes arvesse komisjoni ettepanekut

ning arvestades järgmist:

(1) Nõukogu 25. märtsi 2002. aasta otsusega 2002/274/EÜ (millega lõpetatakse AKV-EÜ partnerluslepingu artikli 96 ja 97 kohaselt peetavad konsultatsioonid Libeeriaga)[7] nähakse ette asjakohaste meetmete võtmine AKV-EÜ partnerluslepingu artikli 96 lõike 2 punktis c ja artikli 97 lõikes 3 määratletud tähenduses.

(2) Nõukogu 25. augusti 2003. aasta otsusega 2003/631/EÜ (Libeeriat käsitlevate, eriti pakilisel juhul AKV-EÜ partnerluslepingu artikli 96 kohaselt võetavate meetmete kohta)[8] sätestatakse uute asjakohaste meetmete võtmine AKV-EÜ partnerluslepingu artikli 96 lõike 2 punktides b ja c määratletud tähenduses.

(3) Nõukogu 22. detsembri 2004. aasta otsusega 2005/16/EÜ (millega muudetakse otsust 2003/631/EÜ Libeeriat käsitlevate, eriti pakilisel juhul AKV-EÜ partnerluslepingu artikli 96 kohaselt võetavate meetmete kohta),[9] nähakse ette asjakohaste meetmete kehtivusaja pikendamine kuni 30. juunini 2006.

(4) Libeeria valitsuse raskes eelarveolukorras võetud meetmed annavad tunnistust tema sihikindlusest arendada olukorda vastavalt heale valitsemistavale, inimõiguste austamisele ja õigusriigi põhimõtetele.

(5) Seetõttu oleks sobilik tühistada AKV-EÜ partnerluslepingu artikli 96 kohaste meetmete rakendamine.

ON TEINUD JÄRGMISE OTSUSE:

Artikkel 1

AKV-EÜ partnerluslepingu artikli 96 kohased asjakohased meetmed tühistatakse.

Artikkel 2

AKV-EÜ partnerluslepingu artikli 8 alusel jätkatakse tihedat poliitilist dialoogi. Kõnealuse poliitilise dialoogi sisu on täpsustatud lisatud kirja kavandis, mis on adresseeritud Libeeria välisministrile.

Artikkel 3

Käesolev otsus jõustub selle vastuvõtmise päeval.

Artikkel 4

Käesolev otsus avaldatakse Euroopa Liidu Teatajas.

Brüssel,

Nõukogu nimel

eesistuja

LISA

LIBEERIA VÄLISMINISTRILE ADRESSEERITUD KIRJA KAVAND

Brüssel, …

LP härra George WALLACE

Välisminister

Libeeria

Austatud minister

Euroopa Liit teavitas oma XXX kirjas nr XXX Libeeria valitsust oma kavatsusest pikendada nõukogu 25. augustil 2003. aastal vastu võetud asjakohaste meetmete kehtivusaega kuni 30. juunini 2006. Kõnealuses kirjas täpsustati, et meetmed tühistatakse pärast vastutustundliku ning demokraatlikult valitud valitsuse ja presidendi ametisse astumist.

Euroopa Liit märgib rahuloluga, et 2005. aasta oktoobris valitud uus valitsus on väljendanud tahet hakta liikuma demokraatia suunas ja reformida avaliku sektori toimimist. Euroopa Liit on eriti rahul järgmiste asjaoludega:

- 2005. aasta oktoobris toimunud parlamendi- ja presidendivalimised olid vabad, läbipaistvad ja seaduslikud,

- sõna- ja ajakirjandusvabadust austatakse,

- valitsus toetab ja osaleb aktiivselt head valitsemistava ja majandushaldust toetava kava (GEMAP) rakendamises,

- riigi osalusega asutustes ja valitsuse finantsasutustes tehtud välisauditi tulemuste põhjal võetavad järelmeetmed on piisavad.

Siiski esineb probleeme, mille tõttu on valitsuse inimõiguste ja õigusriigiga seotud kohustuste täitmine viibinud. Nendest võib nimetada eelkõige järgmisi:

- inimõiguste komisjoni ümberkorraldamine seoses uue valitsuse määratud uute volinikega,

- inimõiguste rikkumistes süüdi olevate julgeolekujõudude liikmete suhtes on algatatud vaid üksikud kohtuasjad,

- uued julgeolekujõud ei toimi veel täielikult,

- kohtusüsteemi taastamine on veel pooleli,

- tõe- ja lepituskomitee peaks hakkama tegutsema 2006. aasta juunis, kuid tema käsutusse antud eelarvevahendid ei võimalda tal oma ülesandeid täies mahus täita,

Inimõiguste ja õigusriigi valdkonnas on veel arenguruumi.

Eespool nimetatu alusel leiab Euroopa Liit, et Libeeria valitsus on õigel kursil ja tal on tõsine kavatsus parandada Libeerias valitsevat olukorda. Euroopa Liit soovib Libeeriat julgustada selle suuna jätkamisel.

Seetõttu oleks asjakohane tühistada AKV-EÜ partnerluslepingu artikli 96 kohased asjakohased meetmed.

Inimõiguste austamise, demokraatia, õigusriigi ja hea valitsemistava tugevdamiseks peetakse AKV-EÜ partnerluslepingu artiklile 8 vastavat struktureeritud ja tugevdatud poliitilist dialoogi. Poliitiline dialoog käsitleb järgmisi valdkondi:

- korruptsioonivastase võitluse ja GEMAPi rakendamise järelevalve,

- inimõiguste komitee ning tõe- ja lepituskomitee tehtud töö,

- õigus- ja julgeolekusektori reformid,

- inimõiguste rikkumistes süüdi olevate isikute vastutuselevõtmine,

Pooled määratlevad esimesel kohtumisel, milliseid meetmeid peab Libeeria valitsus võtma.

Lugupidamisega,

Komisjoni nimel | Nõukogu nimel |

………………… | ………………. |

[1] EÜT L 96, 13.4.2002, lk 23.

[2] ELT L 220, 3.9.2003, lk 3.

[3] ELT L 8, 12.1.2005, lk 12.

[4] EÜT L 248, 15.12.2000, lk 3.

[5] ELT L 287, 28.10.2005, lk 4.

[6] EÜT L 317, 15.12.2000, lk 376.

[7] EÜT L 96, 13.4.2002, lk 23.

[8] ELT L 220, 3.9.2003, lk 3.

[9] ELT L 8, 8.12.2005, lk 12.